3 Augustus: Jesus het opgestaan. – Jan van der Watt - www.bybelkennis.co.za
by Mitch Kalp · Published 03/08/2017 · Updated 31/07/2017
1 Kor 14:34-15:11 (fokus 15:1-11)
Vir baie mense is dit baie swaar om te aanvaar dat Jesus uit die dood opgestaan het. Dit is nie iets wat ons wetenskaplik kan verklaar of wat normaalweg rondom ons gebeur nie. En in ons dag is sien maar glo.
Paulus en die ander vroeë Christene was egter meer as oortuig dat Jesus regtig uit die dood opgestaan het. Trouens, hulle het die leë graf gesien en daarna het hulle met Jesus gesels, saam met Hom geëet en kon aan Hom vat. Vir hulle was daar geen twyfel dat Hy werklik uit die dood opgestaan het nie. Daarvoor sou en het hulle hulle lewens gegee. Min van die oorspronklike dissipels is volgens tradisie op 'n normale manier dood. Hulle het hulle bloed en lewens vir die opgestane Here gegee.
Die vroeë Christene het geweet die graf was leeg en niemand – nie eers die grootste vyande van Jesus – het dit nog ooit ontken nie. Jesus se liggaam was eenvoudig nie daar nie. Die vraag is: hoe het die graf leeg gekom? Die owerhede het die liggaam nie gesteel nie, want wat sou makliker gewees het om die dissipels wat aan almal die opgestane Here verkondig het, stil te maak deur hulle na die "liggaam in die vol graf" toe te vat. Die teorie dat Jesus nie heeltemal dood was en toe later self uit die graf uitgekom het, het soveel probleme: hoe het al die mense dit misgekyk dat Hy nog asem haal? Hoe het Hy uit die graf gekom? Daar was 'n geweldige rots voor die graf wat eintlik net van buite af oopgemaak kon word. En as Hy uiteindelik die rots op 'n manier weggekry het, hoe het Hy verby die wagte gekom?
Hoe verklaar mens die verskynings? Wel, party sien dit as hallusinasies. Maar hoe hallusineer 500 mense gelyk en verbeel hulleself presies dieselfde ding op dieselfde oomblik in hulle koppe? (15:6)
Nee, die beste verklaring vir die leë graf en die verskynings van Jesus bly nog dat Jesus opgestaan het.